JUBILE  กำไร ไตรมาสแรกโต 146 %
&#8220;เพชรยูบิลลี่&#8221; โชว์ผลประกอบการไตรมาสแรกปี 53 ทำรายได้ 149.90 ล้าน บาท มีกำไรสุทธิกว่า 24.57 ล้านบาท เพิ่มขึ้นจากช่วงเดียวกันของปีที่ผ่านมาถึง 146.44% หลังไตรมาสแรกเพิ่มสินค้าใหม่ภายใต้คอลเล็คชั่น &#8220;ไดมอนไลน์&#8221; รับสัญญาณเศรษฐกิจ ฟื้นตัว ผู้บริโภคเชื่อมั่นแห่ซื้อสินค้า ดันลูกค้าใหม่เพิ่ม 30-40% ขณะที่ไตรมาส 2 พร้อมเดินหน้าออกสินค้าใหม่ต่อเนื่อง อัดโปรโมชั่น ดันยอดขายทั้งปีโต 20% ได้ตามเป้า&nbsp;
13 พ.ค. 2553

“เพชรยูบิลลี่” โชว์ผลประกอบการไตรมาสแรกปี 53 ทำรายได้ 149.90 ล้าน บาท มีกำไรสุทธิกว่า 24.57 ล้านบาท เพิ่มขึ้นจากช่วงเดียวกันของปีที่ผ่านมาถึง 146.44% หลังไตรมาสแรกเพิ่มสินค้าใหม่ภายใต้คอลเล็คชั่น “ไดมอนไลน์” รับสัญญาณเศรษฐกิจ ฟื้นตัว ผู้บริโภคเชื่อมั่นแห่ซื้อสินค้า ดันลูกค้าใหม่เพิ่ม 30-40% ขณะที่ไตรมาส 2 พร้อมเดินหน้าออกสินค้าใหม่ต่อเนื่อง อัดโปรโมชั่น ดันยอดขายทั้งปีโต 20% ได้ตามเป้า  
นางสาวอัญรัตน์ พรประกฤต ประธานเจ้าหน้าที่บริหารด้านการเงิน บริษัท ยูบิลลี่ เอ็นเตอร์ไพรส์ จำกัด (มหาชน)  หรือ JUBILE ผู้จัดจำหน่ายและทำตลาดเพชรกะรัตและเครื่องประดับเพชร ภายใต้แบรนด์ “เพชรยูบิลลี่” เปิดเผยถึงผลการดำเนินงานไตรมาสแรกปี 2553 (มกราคม-มีนาคม 2553) ว่า บริษัทฯ มีรายได้รวม 149.90 ล้านบาท เพิ่มขึ้น 31.35 ล้านบาท หรือ 26.44% เมื่อเทียบกับช่วงเดียวกันของปีก่อน โดยมีกำไรสุทธิ 24.57 ล้านบาท เพิ่มขึ้น 14.60 ล้านบาท หรือคิดเป็น 146.44% เมื่อเทียบกับช่วงเดียวกันของปีก่อนซึ่งมีกำไรสุทธิ 9.97 ล้านบาท 
ทั้งนี้ กำไรสุทธิที่เพิ่มขึ้น เป็นผลมาจากการเติบโตขึ้นของยอดขาย โดยในช่วงไตรมาสแรก บริษัทฯ ได้เปิดตัวเพชรประดับในคอลเลคชั่น “ไดมอนไลน์ ซิกเนเจอร์” ในสินค้าที่เป็นต่างหูเพชรและจี้เพชร เพื่อตอบสนองความต้องการของผู้บริโภคที่ต้องการสินค้าที่มีคุณภาพและมีรูปลักษณ์ที่โดดเด่น และรองรับกับภาวะเศรษฐกิจของไทยที่อยู่ในภาวะที่ฟื้นตัวอย่างชัดเจน ซึ่งส่งผลดีต่อความเชื่อมั่นของผู้บริโภคในการจับจ่ายซื้อสินค้ามากขึ้น 
 
“ผลประกอบการในไตรมาสแรกมีการเติบโตที่น่าพอใจ ทั้งในส่วนของรายได้และกำไรสุทธิที่เพิ่มขึ้น ซึ่งได้รับปัจจัยบวกจากความเชื่อมั่นของผู้บริโภคที่มีมากขึ้นสอดคล้องกับภาวะเศรษฐกิจที่กำลังฟื้นตัว การออกสินค้าใหม่ที่ตอบโจทย์ไลฟ์สไตล์ของผู้บริโภคยุคใหม่ และการทำโปรโมชั่นส่งเสริมการขายเพื่อกระตุ้นยอดขายในช่วงเทศกาลสำคัญๆ” นางสาวอัญรัตน์ กล่าว  
ประธานเจ้าหน้าที่บริหารด้านการเงิน บมจ.ยูบิลลี่ เอ็นเตอร์ไพรส์ กล่าวด้วยว่า แนวโน้มในไตรมาส 2 บริษัทฯ เชื่อว่า ยังสามารถรักษาอัตราการเติบโตของรายได้และกำไรสุทธิได้เป็นอย่างดี แม้ว่าจะมีปัจจัยลบทางด้านการเมืองที่มีการชุมนุมในย่านธุรกิจการค้า แต่เชื่อว่าจะไม่กระทบต่อรายได้ของบริษัทฯ อย่างมีนัยสำคัญ เนื่องจากสาขาของเพชรยูบิลลี่ที่มีอยู่กว่า 70 สาขานั้น ครอบคลุมทั้งพื้นที่ในเมือง ชานเมือง และต่างจังหวัด และกลุ่มลูกค้ายังมีกำลังซื้อและพร้อมจับจ่ายซื้อสินค้าอย่างต่อเนื่อง ดังจะเห็นได้จากตัวเลขของกลุ่มลูกค้าในไตรมาสแรกที่เข้ามาซื้อเพชรยูบิลลี่เป็นกลุ่มลูกค้าใหม่สูงถึง 30-40% 
 
นอกจากนี้ บริษัทฯ ยังมีแผนออกสินค้าในคอลเลคชั่นใหม่เพิ่มเติม พร้อมกับทำรายการส่งเสริมการขายเพื่อกระตุ้นการซื้อสินค้าให้กับลูกค้าอย่างต่อเนื่อง จึงทำให้มั่นใจว่าผลประกอบการไตรมาส 2 จะมีทิศทางการเติบโตที่ดีอย่างต่อเนื่อง และจะส่งผลต่อเป้ารายได้ในปีนี้ที่คาดว่าจะเติบโต 20% ให้เป็นไปตามเป้าหมายได้อย่างแน่นอน